MT Il-Ġurnal Uffiċjali tal-Unjoni Ewropea C 351/42

Opinjoni tal-Kumitat Ekonomiku u Soċjali Ewropew dwar “Il-Komunikazzjoni mill-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew — L-eliminazzjoni tal-ostakoli transkonfinali marbuta mat-taxxa fuq il-wirt fl-UE”

COM(2011) 864 final

2012/C 351/09

Relatur: is-Sur FARRUGIA

Nhar il-15 ta’ Diċembru 2011, il-Kummissjoni ddeċidiet, b’konformità mal-Artikolu 304 tat-Trattat dwar il-Funzjonament tal-Unjoni Ewropea (TFUE), li tikkonsulta lill-Kumitat Ekonomiku u Soċjali Ewropew dwar

il-Komunikazzjoni mill-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew – L-eliminazzjoni tal-ostakoli transkonfinali marbuta mat-taxxa fuq il-wirt fl-UE

COM(2011) 864 final.

Is-Sezzjoni Speċjalizzata għall-Unjoni Ekonomika u Monetarja u l-Koeżjoni Ekonomika u Soċjali, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar l-4 ta’ Settembru 2012.

Matul l-483 sessjoni plenarja tiegħu li saret fit-18 u d-19 ta’ Settembru 2012 (seduta tat-18 ta’ Settembru), il-Kumitat Ekonomiku u Soċjali Ewropew adotta din l-Opinjoni b’135 vot favur, vot wieħed (1) kontra u 11-il astensjoni.

1. Konklużjonijiet u rakkomandazzjonijiet

1.1 Iċ-ċittadini tal-UE li jirtu assi lil hinn mill-fruntieri nazzjonali tal-Istat Membru tagħhom ta’ spiss jiffaċċjaw taxxi f’żewġ Stati Membri differenti jew iżjed (jiġifieri taxxa doppja jew multipla) u diskriminazzjoni fiskali. Dawn il-problemi ta’ spiss jimponu diffikultajiet eċċessivi fuq iċ-ċittadini u jxekklu t-tilħiq tal-għanijiet tal-Istrateġija Ewropa 2020. Bil-għan li tindirizza dawn il-problemi, il-Kummissjoni ressqet Komunikazzjoni fl-2011, li hija akkumpanjata minn Rakkomandazzjoni.

1.2 Il-KESE jaqbel mat-tneħħija tat-taxxa doppja/multipla u t-taxxa diskriminatorja, u jilqa’ b’sodisfazzjon l-approċċ adottat mill-Kummissjoni li jirrispetta s-sovranità tat-taxxa tal-Istati Membri individwali, filwaqt li jitlob li jkun hemm interkonnessjoni aħjar bejn is-sistemi nazzjonali tat-taxxa.

1.3 Madankollu, fil-fehma tal-KESE, il-Kummissjoni tista’ tkun iżjed effettiva biex tilħaq l-għanijiet finali ta’ dan il-proċess billi: — tipproponi u timplimenta mekkaniżmi prattiċi li, f’perjodu raġonevoli ta’ żmien, jiżguraw li jkun hemm interkonnessjoni aħjar bejn s-sistemi nazzjonali tat-taxxa f’dak li jirrigwarda t-taxxi fuq il-wirt, filwaqt li tħeġġeġ lill-Istati Membri jistabbilixxu u joperaw mekkaniżmi ta’ ħelsien mit-taxxa doppja/multipla b’mod iżjed effettiv u flessibbli; — tuża mekkaniżmi leġislattivi sabiex telimina b’mod effettiv it-taxxa doppja/multipla fuq il-wirt taċ-ċittadini tal-UE; — tmur lil hinn mill-kwistjonijiet ta’ taxxa transkonfinali biex tindirizza l-effetti li potenzjalament joħolqu distorsjoni minħabba d-differenzi fil-kalkolu tal-bażi tat-taxxa fuq il-wirt minn ġurisdizzjonijiet nazzjonali differenti dwar it-taxxi, billi tistabbilixxi prinċipji komuni li jiġu applikati fl-UE kollha, fuq il-bażi ta’ valutazzjonijiet ġusti tal-assi netti, u li jħarsu l-unità tan-negozju bħala intrapriża operattiva; — tippromovi b’mod attiv sistemi tat-taxxa iżjed effiċjenti u effettivi u li jqisu l-ħtiġijiet taċ-ċittadini, li tkun tinvolvi l-inqas piż possibbli fuq il-kontribwenti; — tanalizza l-kwistjonijiet li jolqtu ċ-ċittadini tal-UE minħabba t-taxxi globali fuq il-wirt transkonfinali; — teżamina l-possibbiltà li tissemplifika t-taxxa fuq il-wirt f’sitwazzjonijiet transkonfinali permezz ta’ sistema li timponi t-taxxa darba waħda biss f’punt uniku ta’ tassazzjoni ddeterminat skont fejn ikunu jinsabu l-assi;

1.4 L-Osservatorju tat-Tassazzjoni tal-UE, li t-twaqqif tiegħu taħt il-patroċinju tal-Kummissjoni kien issuġġerit f’għadd ta’ Opinjonijiet tal-KESE (1) biex jittratta taxxi multipli u diskriminatorji, jista’ jservi bħala l-istrument li permezz tiegħu jiġu implimentati r-rakkomandazzjonijiet ta’ hawn fuq.

2. Kontenut u sfond tal-proposta

2.1 Iċ-ċittadini tal-UE li jirtu proprjetà barranija ta’ spiss jiffaċċjaw kont tat-taxxa minn iżjed minn Stat Membru wieħed (taxxa multipla). Barra minn hekk, għadd ta’ Stati Membri jintaxxaw il-wirt barrani ferm iżjed milli dak lokali (diskriminazzjoni fiskali). F’dawn il-każijiet, iċ-ċittadini jistgħu jiffaċċjaw diffikultajiet eċċessivi meta jirtu. B’mod partikolari, l-intrapriżi ż-żgħar jista’ jkollhom diffikultajiet marbuta mat-trasferiment meta jmutu s-sidien ta’ dawn l-intrapriżi.

2.2 Jeżistu rimedji legali biex jipproteġu ċ-ċittadini fil-konfront tad-diskriminazzjoni fiskali. Iżda, dawn ta’ spiss ma jkunux effettivi minħabba l-ispejjeż esaġerati. Ma jeżisti l-ebda rimedju legali li jipproteġi ċ-ċittadini fil-konfront ta’ taxxa multipla, minħabba d-drittijiet ta’ għadd ta’ Stati Membri li jimponu t-taxxi (2).

2.3 Dan kollu qed jiġri fi żmien meta n-numru taċ-ċittadini tal-UE li qed jiċċaqilqu minn pajjiż għal ieħor fi ħdan l-Unjoni Ewropea żdied bi 3 miljun ruħ għal 12,3 miljun ruħ bejn l-2005 u l-2010, u s-sjieda tal-proprjetà immobbli transkonfinali fl-UE żdiedet sa 50 % bejn l-2002 u l-2010 (3). Hemm ukoll żieda sostanzjali fit-tendenza ta’ investimenti transkonfinali f’portafolli. Minkejja li ċ-ċittadini jistgħu jintlaqtu ħafna mit-taxxi multipli jew diskriminatorji fuq il-wirt, id-dħul tal-Istati Membri tal-UE mit-taxxi fuq il-wirt jirrappreżenta inqas minn 0,5 % tad-dħul kollu mit-taxxa, u terġa’ u tgħid, il-każijiet transkonfinali jirrappreżentaw ferm inqas.

2.4 Din is-sitwazzjoni hija ostaklu serju għall-moviment liberu tal-persuni u l-kapital fi ħdan is-Suq Uniku, u b’hekk qed twaqqaf milli jintlaħqu l-għanijiet tal-Ewropa 2020. Tikkontradixxi wkoll b’mod dirett id-drittijiet taċ-ċittadini tal-UE.

2.5 Il-Komunikazzjoni u r-Rakkomandazzjoni li takkumpanjaha, li ġew ippubblikati mill-Kummissjoni u li jirrappreżentaw tentattiv biex jiġu indirizzati dawn il-problemi, għandhom l-għan li: — jissolvew il-problemi marbuta mat-taxxa fuq il-wirt transkonfinali mingħajr ma ssir l-ebda armonizzazzjoni tar-regoli tal-Istati Membri dwar it-taxxa fuq il-wirt; — it-taxxa multipla tiġi indirizzata permezz ta’ interazzjoni iżjed effiċjenti tal-oqfsa nazzjonali tat-taxxi minn sistema għall-ħelsien mit-taxxi mħallsa f’pajjiżi oħra li għandha tiġi applikata mill-Istati Membri differenti li jistgħu jikklejmjaw id-dritt li jimponu din it-taxxa; — fil-każ tal-proprjetà immobbli, l-Istat Membru fejn jinsab l-assi jkollu l-ewwel drittijiet tat-taxxa u l-ħelsien mit-taxxa għandu jingħata mill-Istati Membri l-oħra involuti; — fil-każ tal-assi mobbli marbutin ma’ sistemazzjoni permanenti fi Stat Membru, dak l-Istat Membru jkollu l-ewwel drittijiet tat-taxxa u l-ħelsien mit-taxxa jingħata minn Stati Membri oħra fir-rigward tal-piżijiet tat-taxxa imposti fl-ewwel Stat Membru; — il-preferenza tingħata lill-pajjiż tal-persuna deċeduta li jkollu d-drittijiet tat-taxxa u mhux lill-pajjiż tal-werriet li għandu jagħti l-kreditu għat-taxxa mħallsa fil-pajjiż tal-persuna deċeduta; — regoli determinanti jistabbilixxu ma’ liema pajjiż il-persuna deċeduta, jew l-eredi tagħha, kellu l-eqreb rabtiet f’każijiet fejn il-persuna deċeduta jew l-eredi tagħha kellha rabtiet ma’ iżjed minn pajjiż wieħed abbażi tad-domiċilju, ir-residenza abitwali u n-nazzjonalità tagħhom; — il-każijiet ta’ diskriminazzjoni fiskali huma indirizzati f’Dokument ta’ Ħidma tal-Persunal tal-Kummissjoni (4) bil-għan li ċ-ċittadini u l-Istati Membri jiġu infurmati dwar il-karatteristiċi mixtieqa tat-taxxa nondiskriminatorja fuq il-wirt permezz ta’ eżempji mill-ġurisprudenza, biex b’hekk ikunu iżjed konxji tar-rimedji legali disponibbli.

3. Kummenti ġenerali

3.1 Il-KESE jaqbel li għandha tiġu indirizzata t-taxxa multipla u diskriminatorja, sabiex jiġu difiżi d-drittijiet taċ-ċittadini u jiġi promoss is-Suq Uniku. Il-KESE enfasizza dan permezz ta’ għadd ta’ Opinjonijiet u, b’mod partikolari, jirrakkomanda t-tneħħija tat-taxxa multipla u diskriminatorja għaċ-ċittadini, kif ukoll it-tisħiħ tas-semplifikazzjoni amministrattiva f’sitwazzjonijiet transkonfinali (5).

3.2 Għaldaqstant, il-KESE jilqa’ b’sodisfazzjon il-Komunikazzjoni tal-Kummissjoni dwar “L-eliminazzjoni tal-ostakoli transkonfinali marbuta mat-taxxa fuq il-wirt fl-UE” peress li dan id-dokument: — jirrikonoxxi l-problemi li jolqtu l-iżjed liċ-ċittadini u lin-negozji ż-żgħar, iżda għandhom impatt limitat ħafna mill-perspettiva tal-prestazzjoni fiskali nazzjonali; — jissuġġerixxi modi li bihom l-Istati Membri jagħtu ħelsien mit-taxxa f’każijiet ta’ taxxa multipla; — jipprovdi informazzjoni li tista’ tkun siewja għat-tneħħija tad-diskriminazzjoni fiskali.

3.3 Barra minn hekk, il-KESE jilqa’ b’sodisfazzjon l-approċċ adottat fil-Komunikazzjoni li jirrispetta s-sovranità tat-taxxa tal-Istati Membri individwali u jagħtihom parir ifittxu iżjed koerenza fi ħdan l-oqfsa tat-taxxa fil-livell nazzjonali.

4. Kummenti speċifiċi

4.1 Madankollu, fil-fehma tal-KESE, il-Kummissjoni tista’ tkun iżjed effettiva biex tilħaq l-għanijiet finali ta’ dan il-proċess billi: — tevoka u tinforza mekkaniżmi leġislattivi sabiex telimina b’mod effettiv id-diskriminazzjoni fiskali relatata mal-wirt bejn iċ-ċittadini tal-UE, mingħajr ma dan jiġi kkunsidrat bħala ksur tas-sovranità nazzjonali fil-kwistjonijiet tat-taxxa, iżda sempliċement bħala prinċipju fundamentali tad-drittijiet taċ-ċittadini tal-UE li jkollhom assi transkonfinali; — tipproponi u timplimenta mekkaniżmi prattiċi li jiżguraw, fi żmien raġonevoli, l-interazzjoni effiċjenti bejn is-sistemi tat-taxxa fil-livell nazzjonali: l-approċċ li sempliċement jiġu pprovduti rakkomandazzjonijiet għall-implimentazzjoni minn Stati Membri individwali jista’ jitqies bħala mhux effettiv biżżejjed fil-prattika – huwa rikonoxxut li tkun ħaġa tajba wkoll, kif qed tipproponi l-Kummissjoni, li l-Istati Membri individwali, bla telf ta’ żmien jitħeġġu joperaw mekkaniżmi differenti ta’ ħelsien mit-taxxa b’mod iżjed effettiv u flessibbli, mentri l-Kummissjoni tosserva l-iżviluppi tul it-tliet snin li ġejjin bil-għan li tadotta pożizzjoni iżjed b’saħħitha permezz ta’ Direttiva, jekk dan ikun meħtieġ; — fuq perjodu itwal ta’ żmien u minn perspettiva usa’ li tmur lil hinn mill-kwistjonijiet ta’ taxxa transkonfinali, it-twessigħ tal-ambitu tagħha dwar it-taxxa fuq il-wirt sabiex jiġu inklużi l-effetti li potenzjalment jikkawżaw distorsjoni minħabba d-differenzi fil-mod li l-ġurisdizzjonijiet nazzjonali tat-taxxa jikkalkulaw il-bażi tat-taxxa fuq il-wirt, b’mod li jirrispetta s-sovranità tat-taxxa fil-livell nazzjonali, b’mod partikolari b’relazzjoni għall-istabbiliment tar-rati tat-taxxa, iżda filwaqt li jkun soġġett għall-prinċipji komuni li jirregolaw il-mod li jiġu kkunsidrati l-bażijiet tat-taxxa fuq il-wirt fl-Istati Membri kollha li, idealment, jissejsu fuq prinċipji ġusti ta’ stimi tal-valur nett tal-assi u jħarsu l-unità tan-negozju bħala intrapriża operattiva; — tanalizza l-iskala u l-implikazzjonijiet ta’ sitwazzjonijiet ta’ nontassazzjoni multipla permezz tal-użu ta’ strumenti finanzjarji sofistikati; f’dan ir-rigward, il-KESE jistenna bil-ħerqa li l-Kummissjoni tniedi konsultazzjonijiet u inizjattivi oħra; — tippromovi b’mod attiv sistemi tat-taxxa iżjed effiċjenti u effettivi u li jqisu l-ħtiġijiet taċ-ċittadini, li jirreaġixxu fil-ħin u b’mod sensibbli, speċjalment fi ħdan il-proċeduri ta’ spiss twal u kkumplikati involuti fi kwistjonijiet relatati mat-taxxa fuq il-wirt, u li jinvolvu l-inqas piż possibbli fuq il-kontribwenti; — tanalizza sa liema punt iċ-ċittadini tal-UE qed jintlaqtu ħażin minn kwistjonijiet ta’ taxxa transkonfinali fuq il-wirt f’livell globali, l-implikazzjonijiet ta’ dan u s-soluzzjonijiet potenzjali; — teżamina l-possibbiltà li tissemplifika t-taxxa fuq il-wirt f’sitwazzjonijiet transkonfinali permezz ta’ sistema li timponi t-taxxa darba waħda biss f’punt uniku ta’ tassazzjoni ddeterminat skont fejn ikunu jinsabu l-assi.

4.2 Il-Kummissjoni tista’ wkoll tikkunsidra li t-twettiq ta’ dawn il-funzjonijiet jagħmel parti mill-mandat ta’ Osservatorju tat-Tassazzjoni tal-UE, li t-twaqqif tiegħu taħt il-patroċinju tal-Kummissjoni kien issuġġerit f’Opinjonijiet tal-KESE li jindirizzaw it-taxxa multipla u diskriminatorja (6). L-Osservatorju jista’ jikkontribwixxi biex jinstabu soluzzjonijiet iżjed effettivi għall-ostakli tat-taxxa fuq il-wirt fuq bażi kontinwa permezz ta’ riċerka u investigazzjonijiet, u jipprovdi forums għall-konsultazzjoni, il-kollaborazzjoni u l-ftehim bejn ġurisdizzjonijiet nazzjonali tat-taxxa differenti.

Brussell, 18 ta’ Settembru 2012. Il-President tal-Kumitat Ekonomiku u Soċjali Ewropew Staffan NILSSON

(1) Fosthom, l-Opinjoni tal-KESE dwar “Bażi komuni konsolidata tat-taxxa korporattiva (CCCTB)”, ĠU C 24, 28.01.2012, p. 63; l-Opinjoni tal-KESE dwar “It-tneħħija ta’ ostakoli fiskali transkonfinali għaċ-ċittadini tal-UE”, ĠU C 318, 29.10.2011, p. 95; u l-Opinjoni tal-KESE dwar “Taxxa doppja fis-Suq Uniku”, ĠU C 181, 21.06.2012, p. 40 (ECO/304).

(2) Il-kawża Block (C-67/08).

(3) Copenhagen Economics Study on Inheritance Taxes in EU Member States and Possible Mechanisms to Resolve problems of Double Inheritance Taxation in the EU (Studju tal-Copenhagen Economics dwar it-taxxi fuq il-wirt fl-Istati Membri tal-UE u l-mekkaniżmi possibbli biex jissolvew il-problemi ta’ taxxa doppja fuq il-wirt fl-UE), Awwissu 2010.

(4) SEC(2011) 1488.

(5) Ara nota 1 f’qiegħ il-paġna.

(6) Ara nota 1 f’qiegħ il-paġna.